A BGSZC Budai Gimnázium és Szakgimnázium 40 tanulója Határtalanul! pályázat keretében 5 napos felvidéki kiránduláson vett részt 2022.03.08-12. között.

Utazásunk célja a Felvidék műemlékekben, várakban és kastélyokban gazdag tájai megismerése volt. Felkerestük a komoly múltra visszatekintő városokat, amelyek igen jelentős szerepet játszottak hazánk iparosodásának, polgári fejlődésének előmozdításában. Célunk az volt, hogy kapcsolatot teremtsünk az érintett tájegységek magyarságával és erősítsük egymásban az együvé tartozás érzését. Megismerkedtünk a zoboraljai, szórványlétbe szorult magyarság hagyományainak, kultúrájának utolsó őrzőivel is.

Megcsodáltuk a Morva és a Duna folyók találkozásánál fekvő dévényi várat, majd felkerestük a millenniumi emlékmű megmaradt tábláját, melyet a Duna-szabályozás résztvevői állítottak, a honalapításnak tisztelegve. Sétát tettünk a Duna-Morva folyók összefolyásnál, ahol a vasfüggöny emlékműnél a kommunista rendszer áldozatairól is megemlékeztünk.

Ellátogattunk egykori koronázó városunkba, Pozsonyba, ahol megtekintettük a gótikus Szent Márton templomot A szép központban sétálva láthattuk Pozsony hajdan volt egyik legszebb házát, amely a Rákóczi család tulajdona volt. Megismerkedtünk a történelmi múlt emlékeit tükröző belvárossal: Mihály-kapuval, Academia Istropolitana-val, Prímás-palotával.

Sétát tettünk a Kis-kárpátok vonulata alatt megbúvó Szentgyörgyön.

Ellátogattunk Nyitrára. A város és a Püspökvár hajdan legfontosabb fejedelmi központjaink egyike volt. Elszántan felmásztunk a nyitrai Zobor-hegyre, mely a Tribecs-hegység legdélibb részét képezi Nyitra mellett. Legmagasabb pontja 587 m. A lejtőin napjainkban is szőlőtermesztés folyik. A hegytetőn a honalapító Árpádot és a nemzet ezeréves történelmi múltját megörökítő emlékművet állíttatott fel a magyar állam 1896-ban. Sajnos Trianon után lerombolták, alapjaira koszorút helyeztünk el.

Elutaztunk a néprajzáról híres Zoboraljára és megtekintettük a zsérei tájházat. Bencz Ilonka néni énekelt nekünk szép hagyományos dalokat.

Alsóbodokon megtekintettük a Vas-Turul előtt lévő Esterházy János Emlékmúzeum tárlatát. A dombtetőre felérve felkerestük az Esterházy János hamvait magában foglaló sziklabarlangot, majd elhelyeztük koszorúnkat és leróttuk kegyeletünket a mártírhalált halt miniszter előtt.

Következő célpontunk a vöröskői vár, ami a Kárpát-medence egyik legszebb, legépebben megmaradt és berendezett várkastélya, mely a gróf Pálffy családé volt több mint 300 éven át.

Nagyszombat városát is meglátogattuk, amit a Felvidék Rómája néven is neveznek, számtalan középkori egyházi építménye miatt. Felkerestük Kodály Zoltán emléktábláját a nagyszombati érseki főgimnáziumnál, ahol 2017-ben avattak kétnyelvű márványtáblát a tiszteletére.

Meghódítottuk a vadregényes környezetben lévő, izgalmas Csejtei várat, amely – legalábbis a korabeli vádirat szerint – a fiatal lányok százait halálba küldő Báthory Erzsébet grófnő titkait őrzi.

A Vág menti hegyvonulatok gyönyörű várához, a nagytapolcsányi várhoz látogattunk. Romjai közvetlenül Kővárhely község felett tornyosulnak 525 m tengerszint feletti magasságban. A vár a 13.–14. század fordulóján épülhetett a Csák nemzetség birtokán.

Bajmóc vára egy valóságos történelmi tablója a magyar történelemnek. A Pálffyak kezében lévő kastélyban Rákóczi Ferenc portréját is láthattuk. A vár nemcsak kívülről meseszép, de belső berendezéseit, kialakítását is érintetlenül őrizte meg évszázadokon át.

Ellátogattunk az ezüstbányászat fellegvárába, Selmecbányára, amely már Mátyás korában is a magyarországi arany- és ezüstbányászat központja volt. Március 15-re való tiszteletadásként felkerestük és megkoszorúztuk Petőfi Sándor emléktábláját az evangélikus líceum épületén.

Utolsó napunkon megismerkedtünk a körmöci pénzverés és az érmekészítés világával és felkerestük az 1890-ben alapított, páratlan gyűjteménnyel rendelkező Pénz és érmemúzeumot.

Besztercebánya, a Felvidék egyik legszebb bányavárosának gyönyörűen felújított főterén sétáltunk, amelynek északi részéhez kapcsolódik a Várnegyed. Sétánkat befejezve élményekkel gazdagodva indultunk vissza Magyarországra.